钦定古今图书集成/明伦汇编/官常典/第403卷 > 《谏议大夫箴》后汉·崔寔
## 钦定古今图书集成/明伦汇编/官常典/第403卷 > 《谏议大夫箴》后汉·崔寔

“于昭上帝，迪兹既哲。”匪于水鉴，惟人是察。处有诵训，
出有《旅贲》。木铎之求，爰纳遒人。各有攸讯，政以不纷。
昔在大禹，拜承昌言。癸辛暴戾，虐及于天。逮于周厉，
慢德不蠲。煦煦胥谗，人谤乃作，不顾厥愆。是讨是格，
庶类不堪。流之彘宅，防人之口。譬诸防川，岂不速止？
溃乃潺湲，潺湲尚塞，言拥为贼。默默之患，用颠厥国。
谏臣司议，敢告执翼。